text: Efterlyser 62 cykelejere
  17 juni 2010 kl. 12.34
  Lokalpolitiet i Fredericia er i gang med at opspore ejerne til 62 stjålne cykler.
  De blev fundet i to store kassevogne på britiske nummerplader, der var parkeret på en samkørselsplads i Fredericia. Tyvene var forsvundet, men nøglerne til bilerne lå i vognene.
   
  Politiet har beslaglagt de to biler og efterlyst ejerne i udlandet.
  Godt 20 af de stjålne cykler er anmeldt til politiet, og politiet henvender sig direkte til ejerne eller deres forsikringsselskab.
  Resten af cyklerne er ikke meldt stjålet, så ejerne må selv henvende sig til politiet. Ellers ryger de på hittegods-auktion om tre måneder.
   
  Cyklerne er stjålet i Odense og Århus.
  Ejerne kan henvende sig til politiet på telefon 1-1-4.
  